
J e g y z ő k ö n y v

Készült a Bácsalmás Város Önkormányzata Képviselő-testületének 2010. június 29-én, 14.00 órai kezdettel, a Polgármesteri Hivatal földszinti kistanácskozótermében megtartott ülésén. 

Jelen vannak:

Zalántai Endre polgármester, Mancz Ferenc alpolgármester, Agócs László, Bánfi Attila (később érkezett), Benák Róbert, Farkas Zoltán, Kiss Zoltán, Kovács B. Károlyné, Rostás Tibor, Sultis László és Szente Tibor képviselők (11);

Dr. Keresztury Monika jegyző, Farkas Zoltánné szociális, egészségügyi és családvédelmi osztályvezető, Váczi Julianna gazdasági osztályvezető, dr. Páncsics Piroska testületi ügyintéző, Városi Orsolya vagyongazdálkodási ügyintéző, Snyehola Gézáné számviteli ügyintéző, Lovrity Ernőné közoktatási, közművelődési és sportreferens, Barta Tiborné Gáll Ágnes, a Bácsalmási Önkormányzati Közszolgáltatási Közhasznú Nonprofit Kft. (továbbiakban: BÖKK Nkft.) megbízott ügyvezetője, Ódorné Sövény Rita megbízott könyvtárigazgató, Nagyfejeőné Bédits Zsuzsanna az Alapszolgáltatási Központ részéről, Juhász Jenő, a Petőfi Népe tudósítója, valamint Mészáros Istvánné, a Civil Kerekasztal delegáltja (12);

Jegyzőkönyvvezető: Zobokiné Bite Gyöngyi testületi ügyintéző;

Igazoltan van távol: Gertner Ferenc, dr. Száhl Imre és Tóth Árpád képviselő (3).

Zalántai Endre polgármester köszönti a megjelenteket és a tévénézőket, és az ülést megnyitja. Megállapítja a határozatképességet, mert 10 képviselő jelen van (71 %). Tájékoztatásul elmondja, hogy Gertner Ferenc, dr. Száhl Imre és Tóth Árpád képviselők a távolmaradásukat, Bánfi Attila képviselő a késését jelezte. Jegyzőkönyv-hitelesítőknek Benák Róbert és Szente Tibor képviselőket javasolja.

A képviselő-testület egyhangúlag (10 igen szavazattal) az alábbi határozatot hozza:

251/2010. (VI. 29.) Bácsalmás v. öh.

Jegyzőkönyv-hitelesítők 

kijelölése 
Határozat
Bácsalmás Város Önkormányzatának Képviselő-testülete Benák Róbert és Szente Tibor képviselőket jelöli ki jegyzőkönyv-hitelesítőknek.

Zalántai Endre polgármester a meghívóval kiküldött és a későbbiek folyamán megkapott előterjesztések tárgyalását javasolja.
Farkas Zoltán képviselő a Tüzép telep értékesítéséről szóló előterjesztés zárt ülési tárgyalását kéri.

Zalántai Endre polgármester kéri, aki egyetért Farkas Zoltán képviselő javaslatával, kézfeltartással jelezze. A képviselő-testület egyhangúlag (10 igen szavazattal) egyetért a javaslattal. A módosított napirendet szavazásra bocsátja.

A képviselő-testület egyhangúlag (10 igen szavazattal) a következő határozatot hozza:
252/2010. (VI. 29.) Bácsalmás v. öh.

Napirend megállapítása
Határozat
I. Bácsalmás Város Önkormányzatának Képviselő-testülete (a továbbiakban: Képviselő-testület) az alábbi napirendi pontokat tárgyalja meg:

1. Jelentés a lejárt határidejű határozatok végrehajtásáról és a legutóbbi testületi ülés óta átruházott hatáskörben hozott döntésekről 

- az „Összefogva tervezéssel új munkahelyekért” projekt záró beszámolója

2. Tájékoztató a két ülés között tett fontosabb intézkedésekről

3. Jegyzői tájékoztató az Önkormányzat munkáját érintő jogszabályokról és a Polgármesteri Hivatal munkájáról 

4. A 2010. évi költségvetés II. negyedévi módosítása

5. Bácsalmás Város Képviselő-testülete és szervei Szervezeti és Működési Szabályzatáról szóló 12/2009. (VII. 02.) rendelet módosítása 

6. Az önkormányzat tulajdonában álló lakások bérletéről és elidegenítéséről szóló 24/2009. (XII. 23.) rendelet módosítása 

7. Az Alapszolgáltatási Központ SZMSZ-ének és szakmai programjának jóváhagyása

8. A 162/2010.(IV. 27.) visszavonása (laborvizsgálatok fedezetének biztosítása)

9. A 238/2010. (VI. 3.) Bácsalmás v. öh. számú határozat kiegészítése 

10. Tájékoztató a Göcsi Park projekt feladat- és ütemterve aktualizálásáról

11. Nem lakás célú helyiségek bérbeadását célzó pályázatok újbóli kiírása 
12. Bácsalmás Városért Közalapítvány kuratóriumi tagságáról való lemondás

13. A Magyar Vöröskereszt kérelme 

14. Tanuszoda 2010. nyári nyitva tartása és a jegyárak megállapítása 

15. Pályázati kiírás a 2010. augusztus 20-i ünnepség, Bácsalmási Szent István Nap rendezésére 
16. Túlkoros fák gallyazására irányuló kérelem 

17. Megújuló energia-pályázat megvalósíthatósági tanulmányra megbízás adása
18. Egyebek

18.1. Vörösmarty Mihály Városi Könyvtár zárva tartása

18.2. Emelt szintű szakrendelő – orvosi műszerek és kiegészítőik beszerzésére ajánlattételi felhívás
18.3. PVSE panasza pálya helyreállításának elmaradása miatt 

18.4. Előirányzat átcsoportosítása a Köztisztviselői Napra

18.5 „Bácsalmás város szennyvízcsatornázása és szennyvíztisztítása” projekt megvalósítása során a szolgáltatókkal kapcsolatosan felmerült problémák

zárt ülésen:

19. Kitüntetési javaslat [Ötv. 12. § (4) bek. a) pont alapján]
20. Javaslat Bács-Kiskun megyei szakmai kitüntető díjakra [Ötv. 12. § (4) bek. a) pont alapján]
21. Bácsalmás, Hősök tere 4. szám alatti, piaci alapú önkormányzati bérlakás bérbeadása [Ötv. 12. § (4) bek. a) pont alapján]
22. Az önkormányzat tulajdonában álló, értékesítésre kijelölt lakások irányárának meghatározása [Ötv. 12. § (4) bek. b) pont alapján]
23. A II. számú fogászati szolgálat működtetésének aktuális kérdései [Ötv. 12. § (4) bek. b) pont alapján]
24. Tanyaház gondnoki feladatainak ellátása [Ötv. 12. § (4) bek. a) pont alapján]]

25. Bácsalmás Innovatív Nkft. működtetésének kérdései [Ötv. 12. § (4) bek. a) pont alapján]
26. A volt Tüzép telep értékesítésére beérkezett pályázatok elbírálása [Ötv. 12. § (4) bek. b) pont alapján]
II. A Képviselő-testület a 22., 23. és 26. napirendi pont vonatkozásában zárt ülést rendel el.

1. napirendi pont
Jelentés a lejárt határidejű határozatok végrehajtásáról és a legutóbbi testületi ülés óta átruházott hatáskörben hozott döntésekről

- az „Összefogva tervezéssel új munkahelyekért” projekt záró beszámolója

(Az előterjesztés a jegyzőkönyv melléklete.)

Zalántai Endre polgármester – észrevétel, kérdés nem lévén – a lejárt és folyamatos határidejű határozatok végrehajtásáról, valamint a legutóbbi testületi ülés óta átruházott hatáskörben hozott döntésekről szóló jelentés tudomásulvételét szavazásra bocsátja.

A képviselő-testület egyhangúlag (10 igen szavazattal) az alábbi határozatot hozza:

253/2010. (VI. 29.) Bácsalmás v. öh.

Jelentés a lejárt és folyamatos határidejű 

határozatok végrehajtásáról, és a 

legutóbbi testületi ülés óta átruházott 

hatáskörben hozott döntésekről
Határozat
Bácsalmás Város Önkormányzatának Képviselő-testülete az 515/2005. (XII. 20.),118/2007. (III. 27.), 73/2009. (III. 31.), 70/2009. (III. 31.), 314/2009. (X. 27.), 105/2010. (III. 30.), 87/2009. (III. 31.), 40/2009. (II. 24.), 327/2009. (X. 27.), 363/2010. (XI. 24.), 423/2010. (XII. 22.), 15/2010. (I. 14.) (2. pont), 215/2010. (V. 25.), 18/2010. (I. 14.), 223/2010. (V. 25.) 1. és 2. pont, 23/2010. (I. 26.), 25/2010. (I. 26.), 38/2010. (II. 2.), 67/2010. (II. 23.), 69/2010. (II. 23.), 90/2010. (III. 16.), 94/2010. (III. 30.), 200/2010. (V. 25.){81/2009. (III. 31.), 360/2009.(XI. 19.)}, 99/2010. (III. 30.) 3. pont, 194/2010. (V. 13.), 107/2010. (III. 30.), 185/2010. (V. 4.), 117/2010. (III. 30.) (2. pont), 123/2010. (IV. 14.), 135/2010. (IV. 14.), 179/2010. (V. 4.), 180/2010. (V. 4.), 181/2010. (V. 4.), 182/2010. (V. 4.), 213/2010. (V. 25.), 183/2010. (V. 4.), 184/2010. (V. 4.), 218/2010. (V. 25.), 186/2010. (V. 4.), 187/2010. (V. 4.), 212/2010. (V. 25.), 192/2010. (V. 13.), 193/2010. (V. 13.), 198/2010. (V. 25.), 199/2010. (V. 25.), 201/2010. (V. 25.), 202/2010. (V. 25.), 205/2010. (V. 25.), 206/2010. (V. 25.), 209/2010. (V. 25.) 2. pont, 210/2010. (V. 25.) 2., 3., 4. és 5. pont, 233/2010. (V. 31.), 234/2010. (V. 31.) 3. és 4. pont, 211/2010. (V. 25.), 216/2010. (V. 25.), 217/2010. (V. 25.), 219/2010. (V. 25.), 220/2010. (V. 25.), 221/2010. (V. 25.), 222/2010. (V. 25.), 224/2010. (V. 25.), 225/2010. (V. 25.), 228/2010. (V. 31.), 229/2010. (V. 31.), 230/2010. (V. 31.), 231/2010. (V. 31.) és 232/2010. (V. 31.) Bácsalmás v. öh. számú lejárt és folyamatos határidejű határozatok végrehajtásáról és a legutóbbi testületi ülés óta átruházott hatáskörben hozott döntésekről szóló jelentést tudomásul veszi.

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. a Polgármesteri Hivatal osztályvezetői

2. napirendi pont

Tájékoztató a két ülés között tett fontosabb intézkedésekről
(Szóbeli tájékoztató.)

Zalántai Endre polgármester elmondja, hogy a szennyvíz-csatornázási beruházás szervezettsége megfelelő, a pályázat sikerességéhez 75 % arányt el kell érni. Május 31-én közmeghallgatás volt, ahol az elmúlt egy év legfontosabb döntéseiről, az elnyert pályázatokról, az önkormányzat jelentősebb célkitűzéseiről, a tervezett szennyvízcsatornázásról nyújtottak tájékoztatást, ill. lakossági közérdekű kérdések és javaslatok meghallgatása, megvitatása történt. E fórumon részt vettek a közüzemi szolgáltatók képviselői is. Felkéri a jegyzőt, hogy adjon tájékoztatást a szennyvízberuházás szervezettségéről.
Dr. Keresztury Monika jegyző kijelenti, hogy még nem teljes a feldolgozottság, kb. 20 % adat hiányzik, 74 % fölött vannak már a szervezettségben. Ideális esetben el fogják érni a 75 %-os lakossági csatlakozást, amely pályázati követelmény. Ha ilyen ütemben folynak a munkálatok, a beruházás valószínűleg megvalósulhat.
Zalántai Endre polgármester elmondja, hogy 2010. június 14-én tartották meg az „Egy tér az információért, a közösségért Bácsalmáson” elnevezésű projekt záró rendezvényét, amely színvonalas, jó hangulatú, jól szervezett műsor volt, sok fellépővel; az apát úr felszentelte, a lelkész úr megáldotta a helyiséget. 
Civil kezdeményezésre táblát fognak elhelyezni a római katolikus templom falán a háborút követő évtizedben kényszermunkára hurcoltak emlékére, az adományokat a Bácsalmás Városért Közalapítványhoz lehet eljuttatni, a környezező településektől is várnak 1 Ft/lakos összegű támogatást. 
2010. június 20-án Bergmann János apát aranymiséje volt, akit 50 éve szenteltek pappá, több mint 20 éve Bácsalmáson végzi tevékenységét, kitüntetésben is részesítették őt, jó munkát kíván a továbbiakhoz.
A következő tartalmú tájékoztatót olvassa fel a Környezetvédelmi és Vízügyi Minisztérium által kiírt, illegális hulladéklerakók felszámolására írt, „Göcsi Park” elnevezésű pályázat 2010. május-június havi elvégzett munkáiról, a program alakulásáról: »A program megvalósítására létrehozott munkacsoport megkezdte munkáját a projekt feladat- és ütemtervének átdolgozásával, aktualizálásával. Ennek megfelelően elsődlegesen, a munkálatok megkezdése előtt fotódokumentáció készült a Göcsi jelenlegi állapotáról. Fényképezni szükséges a pályázati kiírás szerint a munkálatok közben és a munkák befejezésekor is. Ezek után a Göcsit körülvevő vízelvezető árok mélyítése kezdődött el, melynek kialakítása jelenleg is folyamatban van, illetve a teljes terület kaszálása megtörtént. A pályázat kiemelt figyelmet fordít a kommunikációs tevékenységek szervezésére. Így megtervezésre és kivitelezésre került a program plakátja és a szórólap, melyek kifüggesztésére és terjesztésére június elején került sor, továbbá a program plakátja felkerült városunk honlapjára is. Közvélemény kutatás is történt ezen program keretében a terület helyreállítása köré fogalmazott kérdésekkel, továbbá június 26-án önkéntesek bevonásával hulladékgyűjtés került megszervezésre.« Hozzáteszi, hogy e kérdéssel már régóta foglalkozott a képviselő-testület, az ingatlan hasznosítását illetően több variáció merült fel, a pályázat megvalósulásával a város aktív színfoltja lesz e terület.
A képviselő-testület tudomásul veszi az elhangzottakat.

3. napirendi pont

Jegyzői tájékoztató az Önkormányzat munkáját érintő jogszabályokról és a Polgármesteri Hivatal munkájáról

(A tájékoztató a jegyzőkönyv melléklete.)

Zalántai Endre polgármester - hozzászólás nem lévén – a tájékoztató tudomásulvételét javasolja.

A képviselő-testület tudomásul veszi a jegyzői tájékoztatóban leírtakat.

4. napirendi pont

A 2010. évi költségvetés II. negyedévi módosítása

(Az előterjesztés a jegyzőkönyv melléklete.)

Zalántai Endre polgármester ismerteti az előterjesztés lényegét és a bizottsági határozati javaslatokat, majd – kérdés, észrevétel nem lévén – a rendelet előterjesztés szerinti módosítását szavazásra bocsátja.

A képviselő-testület egyhangúlag (10 igen szavazattal) az alábbi rendeletet alkotja:

Bácsalmás Város Önkormányzat Képviselő-testületének

19/2010. (VI. 30.) rendelete

az önkormányzat 2010. évi költségvetéséről szóló 

8/2010. (II. 24.) rendelet módosításáról

A rendelet teljes szövegét a jegyzőkönyv 1. számú melléklete tartalmazza.

5. napirendi pont
Bácsalmás Város Képviselő-testülete és szervei Szervezeti és Működési Szabályzatáról szóló 12/2009. (VII. 02.) rendelet módosítása

(Az előterjesztés a jegyzőkönyv melléklete.)

Zalántai Endre polgármester ismerteti az előterjesztés lényegét és a Jogi és Ügyrendi Bizottság határozati javaslatát, majd – kérdés, észrevétel nem lévén – a módosított előterjesztés szerinti rendeletmódosítás elfogadását szavazásra bocsátja.

A képviselő-testület egyhangúlag (10 igen szavazattal) az alábbi rendeletet alkotja:
Bácsalmás Város Önkormányzat Képviselő-testületének

20/2010. (VI. 30.) önkormányzati rendelete

Bácsalmás Város Képviselő-testülete és szervei 

Szervezeti és Működési Szabályzatáról szóló 12/2009. (VII.2.) rendelet módosításáról

Bácsalmás Város Önkormányzat Képviselő-testülete a helyi önkormányzatokról szóló 1990. évi LXV. törvény 18. § (1) bekezdésében kapott felhatalmazás alapján a Bácsalmás Város Képviselő-testülete és szervei Szervezeti és Működési Szabályzatáról szóló 12/2009. (VII.2.) rendeletét (a továbbiakban: Rendelet) az alábbiak szerint módosítja:

1. §

A Rendelet 7. § (1) és (2) bekezdése helyébe a következő rendelkezések lépnek:

„(1) A jóváhagyott költségvetésben nem tervezett pályázati, vagy önkormányzati forrásból megvalósuló beruházásokra, működési kiadásokra kötelezettséget vállalni - a (2) bekezdésben foglaltak kivételével - a forrás megjelölésével kizárólag a képviselő-testület jogosult.

(2) A képviselő-testület által jóváhagyott pályázati forrásból megvalósuló beruházások ütemtervében és költségvetésében szereplő közbeszerzést nem érintő szerződések megkötésére szerződésenként, bruttó 2.000.000 Ft összegig a polgármester átruházott hatáskörben jogosult. A polgármester az általa megkötött szerződésekről köteles tájékoztatni a képviselő-testületet a következő soros ülésén.”

2. §

A Rendelet 24. §-a helyébe a következő rendelkezések lépnek:

„(1)
A Polgármesteri Hivatal érintett osztályvezetője és más köztisztviselője számára biztosítani kell az előterjesztés előzetes véleményezését azzal, hogy az e rendelet szerint meghatározott határidőben részükre az megküldésre kerül.

(2) 
A hosszú távú fenntartási kötelezettséget igénylő pályázati forrásból megvalósuló felhalmozási és működési célú pályázatok beadása előtt a Képviselő-testületet a pályázat minden részletéről tájékoztatni kell – ideértve a pályázatban vállalt indikátorokat és fenntartási kötelezettséget is különös tekintettel azok pénzügyi kihatásaira.

(3) 
A tájékoztatásnak a pályázat írójának a pályázatról szóló, összefoglaló jelentésével kell eleget tenni, melyet a Képviselő-testület a pályázat végleges jóváhagyása előtt megtárgyal.

(4) 
A pályázatok benyújtásával kapcsolatos döntés a (3) bekezdésben foglalt jelentés tárgyalása nélkül nem hozható meg.”

3. §

,

A Rendelet 2. számú melléklete kiegészül az alábbiakkal:

(Polgármesterre – önkormányzati rendelettel - átruházott hatáskörök.)

	„Bácsalmás Város Képviselő-testülete és szervei Szervezeti és Működési Szabályzatáról szóló 12/2009. (VII. 2.) rendelet – 7. § (2) bekezdése 


	- megköti a Képviselő-testület által jóváhagyott pályázati forrásból megvalósuló beruházások ütemtervében és költségvetésében szereplő közbeszerzést nem érintő szerződéseket szerződésenként bruttó 2.000.000 Ft összegig” 


4. §
Hatályát veszti a Rendelet 7. § (3) bekezdése.

5. §

Hatályát veszti a Rendelet 46.§ (1) és (2) bekezdése.

6.§

Ez a rendelet a kihirdetést követő napon lép hatályba.

6. napirendi pont
Az önkormányzat tulajdonában álló lakások bérletéről és elidegenítéséről szóló 24/2009. (XII. 23.) rendelet módosítása

(Az előterjesztés a jegyzőkönyv melléklete.)

Zalántai Endre polgármester ismerteti az előterjesztés lényegét, valamint a Jogi és Ügyrendi Bizottság határozati javaslatát, melyet – hozzászólás nem lévén – szavazásra bocsát.

A képviselő-testület egyhangúlag (10 igen szavazattal) az alábbi rendeletet alkotja:
Bácsalmás Városi Önkormányzat Képviselő-testületének

21/2010. (VI. 30.) rendelete

az önkormányzat tulajdonában álló lakások bérletéről és elidegenítéséről szóló 24/2009. (XII. 23.) rendeletének

módosításáról

Bácsalmás Városi Önkormányzat Képviselő-testülete a helyi önkormányzatokról szóló 1990. évi LXV. tv. 16. §. (1) bekezdésében kapott felhatalmazás alapján az önkormányzat tulajdonában álló lakások bérletéről és elidegenítéséről szóló 24/ 2009. (XII.23.) rendeletének (a továbbiakban: Rendelet) módosítására a következő rendeletet alkotja.

1. §

A Rendelet 1. számú mellékletén belül áthelyezésre kerül az alábbi ingatlan a szociális bérlakásokból a szükséglakások jegyzékébe:

„
	Gr. Széchenyi u. 82.
	1296
	43 m2


2. §

A Rendelet 1. számú mellékletéből törlésre kerül:

„
	Honvéd u. 30.
	2543/1
	49 m2  

	Táncsics u. 70-72.
	1242
	64 m2

	Dobokai nj. 61
	3643/13
	70 m2

	Dobokai nj. 61.
	3643/13
	56 m2

	Dobokai nj. 61.
	3643/13
	56 m2  ”


3. §

A Rendelet 1. számú melléklete a következőkkel egészül ki:

„
Szociális helyzet és szakember elhelyezés céljára bérbe adható lakások jegyzéke:

Egyedi lakbérű:

	Dobokai nj. 61. 
	3643/13
	60m2  ”  


4. §

A Rendelet 2. számú melléklete a következőkkel egészül ki:

„
Piaci alapon bérbe adható lakások jegyzéke

	Honvéd u. 30.
	2543/1
	49 m2

	Táncsics u. 70-72.
	1242
	64 m2


5. §

A Rendelet 3. számú melléklete a következőkkel egészül ki:

„
Értékesítésre kijelölt lakások jegyzéke

	Korona u. 33.
	1241/A/8
	46 m2


6. §

Jelen rendelet a kihirdetés napján lép hatályba, a rendelkezéseit ettől az időponttól a lakásgazdálkodással összefüggő feladatok végrehajtása során kell alkalmazni.

7. napirendi pont
Az Alapszolgáltatási Központ SZMSZ-ének és szakmai programjának jóváhagyása

(Az előterjesztés a jegyzőkönyv melléklete.)

Zalántai Endre polgármester ismerteti az előterjesztés lényegét, a Jogi és Ügyrendi Bizottság, valamint a Humánpolitikai Bizottság határozati javaslatát, hozzátéve, hogy a szervezeti felépítés ábráját megkapták. Kérdés, észrevétel nem lévén a Humánpolitikai Bizottság határozati javaslatát szavazásra bocsátja.
A képviselő-testület egyhangúlag (10 igen szavazattal) az alábbi határozatot hozza:
254/2010. (VI. 29.) Bácsalmás v. öh.

Alapszolgáltatási Központ SZMSZ-ének és

Szakmai Programjának módosítása
Határozat
Bácsalmás Város Önkormányzatának Képviselő-testülete az Alapszolgáltatási Központ Szervezeti és Működési Szabályzatát jelen határozat 1. számú melléklete szerint, valamint a Gyermekjóléti Szolgálat Szakmai Programját jelen határozat 2. számú melléklete szerint jóváhagyja.

Határidő: azonnal

Felelős: Zalántai Endre polgármester

Operatív felelős: Nyáriné Farkas Orsolya intézményvezető

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. Farkas Zoltánné szoc., eü. és családvédelmi osztályvezető



4. Váczi Julianna gazdasági osztályvezető



5. Alapszolgáltatási Központ 6430 Bácsalmás, Rákóczi u. 58.)

A Képviselő-testület nem kéri jelenteni a határozatban foglaltak végrehajtásának megtörténtét.

A határozat 1. és 2. számú mellékletét a jegyzőkönyv 2. számú melléklete tartalmazza.

8. napirendi pont
A 162/2010. (IV. 27.) határozat visszavonása (laborvizsgálatok fedezetének biztosítása)
(Az előterjesztés a jegyzőkönyv melléklete.)
Zalántai Endre polgármester ismerteti az előterjesztés lényegét, majd – kérdés, észrevétel nem lévén – az abban szereplő határozati javaslatot szavazásra bocsátja.
A képviselő-testület egyhangúlag (10 igen szavazattal) az alábbi határozatot hozza:
255/2010. (VI. 29.) Bácsalmás v. öh.

A 162/2010.(IV.27.) határozat visszavonása

(megállapodás laborvizsgálatok 

fedezetének biztosítására)
Határozat
Bácsalmás Város Önkormányzatának Képviselő-testülete a bajai kórházzal kötött megállapodás alapján történő orvosi laboratóriumi ellátás biztosításáról szóló, 162/2010.(IV.27.) számú határozatát a Bajai Szent Rókus Kórház nyilatkozata alapján visszavonja, mely szerint a kórház a speciális laborvizsgálatokat térítésmentesen végzi el a bácsalmási kistérség betegei részére.

Határidő: azonnal 

Felelős: Zalántai Endre polgármester

Operatív felelős: Farkas Zoltánné szociális, egészségügyi és családvédelmi 

osztályvezető

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna gazdasági osztályvezető



4. Farkas Zoltánné szoc., eü. és családvédelmi osztályvezető



5. Bácsalmási Kistérségi Többcélú Társulás

A Képviselő-testület nem kéri jelenteni a határozatban foglaltak végrehajtásának megtörténtét.

9. napirendi pont
A 238/2010. (VI. 3.) Bácsalmás v. öh. számú határozat kiegészítése
(A polgármesteri határozati javaslat a jegyzőkönyv melléklete.)

Zalántai Endre polgármester emlékeztet arra, hogy a június 3-i ülésükön döntöttek a közbeszerzési tanácsadó kiválasztásáról, tevékenységének díjazásáról, de fedezetet nem jelöltek meg, ezért szükséges a határozat módosítása, amelyet a Pénzügyi és Fejlesztési Bizottság elfogadásra javasolt.
Dr. Keresztury Monika jegyző kiegészítésül elmondja, hogy elkészült és megjelent az ajánlattételi felhívás, megindult a közbeszerzés, a következő év elején az eszközök beszerzésével a pályázatot várhatóan lezárhatják.
Zalántai Endre polgármester – több hozzászólás nem lévén – a bizottsági határozati javaslatot szavazásra bocsátja.

A képviselő-testület egyhangúlag (10 igen szavazattal) az alábbi határozatot hozza:
256/2010. (VI. 29.) Bácsalmás v. öh.

A 238/2010.(VI.3.) határozat kiegészítése

(Rendelőintézet kialakítása Bácsalmáson –

DAOP-4.1.1. közbeszerzési tanácsadó kiválasztása)
Határozat
Bácsalmás Város Önkormányzatának Képviselő-testülete az „Egészségügyi alapellátáshoz kapcsolódó rendelőintézetek kialakítása Bácsalmáson” (DAOP-4.1.1/A-09-2010-0034) projekt közbeszerzési tanácsadójának kiválasztásáról szóló, 238/2010. (VI. 3.) Bácsalmás v. öh. számú határozata 1. pontjának utolsó előtti mondatát az alábbi szöveggel egészíti ki: 

„mely a 2010. évi költségvetés fejlesztési kiadás előirányzata terhére biztosított.” 

Határidő: azonnal 

Felelős: Zalántai Endre polgármester 

Operatív felelős: Váczi Julianna gazdasági osztályvezető 

A határozatról értesül: 

- kivonattal 
1. Zalántai Endre polgármester 



2. dr. Keresztury Monika jegyző 



3. Váczi Julianna osztályvezető 



4. Bácsalmás Innovatív Nkft.

A Képviselő-testület nem kéri jelenteni a határozatban foglaltak végrehajtásának megtörténtét.

10. napirendi pont
Tájékoztató a Göcsi Park projekt feladat- és ütemterve aktualizálásáról

(A két előterjesztés a jegyzőkönyv melléklete.)

Zalántai Endre polgármester ismerteti a tájékoztató és a Göcsi Park projekt kiadásainak önkormányzati előfinanszírozásáról szóló előterjesztés lényegét, valamint a Pénzügyi és Fejlesztési Bizottság határozati javaslatát. Hozzászólás nem lévén a tájékoztató határozati javaslatát – a bizottsági javaslat figyelembevételével – szavazásra bocsátja. A képviselő-testület egyhangúlag (10 igen szavazattal) egyetért a javaslattal. Az előfinanszírozásról szóló előterjesztés határozati javaslatát szavazásra bocsátja. A képviselő-testület egyhangúlag (10 igen szavazattal egyetért a javaslattal, és az alábbi határozatot hozza:
257/2010. (VI. 29.) Bácsalmás v. öh.

Tájékoztató a Göcsi Park projekt 

2010. május-június havi munkálatairól,

valamint a Göcsi Park projekt kiadásainak

önkormányzati előfinanszírozása
Határozat
1. Bácsalmás Város Önkormányzatának Képviselő-testülete (a továbbiakban: Képviselő-testület) a Göcsi Park projekt 2010. május-június havi munkálatairól szóló tájékoztatást tudomásul veszi azzal, hogy az aktuális helyzetről folyamatos tájékoztatást kér.

2. A Képviselő-testület a Göcsi Park projekt kiadásait a tervezett pénzbeli önerő felhasználását követően azok felmerülésének mértékéig, de legfeljebb 2.449.000 Ft összegig előfinanszírozza a kötvényforrás terhére, és elrendeli a felhasznált összeg kötvényforráshoz való visszapótlását a támogatási összeg megérkezését követően.

Határidő: 1. pontnál: minden soros képviselő-testületi ülés a projekt zárásáig 

(tájékoztatásra)

                2. pontnál: azonnal

Felelős: Zalántai Endre polgármester

Operatív felelősök: Váczi Julianna gazdasági osztályvezető (2. pontnál)

                               Keresztesy Csaba városüzemeltetési ügyintéző (1. pontnál)

A határozatról értesül: 

- kivonattal 
1. Zalántai Endre polgármester 



2. dr. Keresztury Monika jegyző 



3. Váczi Julianna osztályvezető, általa a Gazdasági Osztály

11. napirendi pont
Nem lakás célú helyiségek bérbeadását célzó pályázatok újbóli kiírása

(Az előterjesztés a jegyzőkönyv melléklete.)

Zalántai Endre polgármester ismerteti az előterjesztés lényegét és a Humánpolitikai Bizottság határozati javaslatát.
Városi Orsolya vagyongazdálkodási ügyintéző kéri, hogy augusztus 15-e helyett augusztus 13-a, 12.00 óra legyen a pályázat beadási határideje, mert 15-e vasárnapra esik.

Zalántai Endre polgármester a Humánpolitikai Bizottsági javaslatát – a vagyongazdálkodási ügyintéző kérésének figyelembevételével – szavazásra bocsátja.

A képviselő-testület egyhangúlag (10 igen szavazattal) az alábbi határozatot hozza:
258/2010. (VI. 29.) Bácsalmás v. öh.

Pályázat kiírása nem lakás célú 

helyiségek bérbeadására
Határozat
1. Bácsalmás Város Önkormányzatának Képviselő-testülete (a továbbiakban: Képviselő-testület) úgy dönt, hogy a kiírásra kerülő, bérbeadást célzó, nem lakás célú pályázatok feltételeit az alábbi táblázatban meghatározott határidők és adatok alapján fogadja el.

	sorsz.
	természetben cím
	terület (m2 )
	Előző hasznosítási jelleg
	mióta áll üresen
	Beadási határidő
	Javasolt minimális bruttó bérleti díj/hó

	6/A.
	Hősök tere 3.
	55
	cukrászda
	2008.07.08.
	2010.08.13.

12.00 óra
	53.665,-

	6/B.
	Hősök tere 3.
	36,26
	iroda
	2010.05.07.
	2010.08.13.

12.00 óra
	35.375,-

	3/A.
	Gr. Teleki 4-8. I.;221.
	36
	tanterem
	2010.01.01.
	2010.08.13.

12.00 óra
	35.125,-


2. A beérkezett pályázatok bontásának napja: 2010. augusztus 23.

3. A Képviselő-testület felkéri Bácsalmás Város Önkormányzat Polgármesteri Hivatalának Gazdasági Osztályát a szükséges intézkedések megtételére.

Határidő: azonnal

Felelős: Zalántai Endre polgármester

Operatív felelős: Városi Orsolya vagyongazdálkodási ügyintéző

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna gazdasági osztályvezető

12. napirendi pont
Bácsalmás Városért Közalapítvány kuratóriumi tagságáról való lemondás
(A beadvány a jegyzőkönyv melléklete.)
Zalántai Endre polgármester elmondja, hogy sajnálattal vették tudomásul dr. Ujlaki Eszter lemondását a kuratóriumi tagságáról, mert ő nagyon aktívan tevékenykedett. A döntését elfogadva ismerteti az alábbi határozat szerinti határozati javaslatot, és szavazásra bocsátja.

A képviselő-testület egyhangúlag (10 igen szavazattal) a következő határozatot hozza:
259/2010. (VI. 29.) Bácsalmás v. öh.

Bácsalmás Városért Közalapítvány 

kuratóriumi tagságáról lemondás
Határozat
Bácsalmás Város Önkormányzatának Képviselő-testülete tudomásul veszi dr. Ujlaki Eszternek a Bácsalmás Városért Közalapítványban betöltött kuratóriumi tagságáról való lemondását, és megköszöni a kuratóriumban eddig kifejtett, aktív munkáját.

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. Bácsalmás Városért Közalapítvány 



4. dr. Ujlaki Eszter 

A Képviselő-testület nem kéri jelenteni a határozatban foglaltak végrehajtásának megtörténtét.

13. napirendi pont
A Magyar Vöröskereszt kérelme

(A kérelem és a polgármesteri határozati javaslat a jegyzőkönyv melléklete.)

Zalántai Endre polgármester ismerteti a kérelem lényegét, hozzátéve, hogy e táborokban nagyon aktív munka folyik. Ismerteti a Pénzügyi és Fejlesztési Bizottság határozati javaslatát, majd – hozzászólás nem lévén – szavazásra bocsátja.

A képviselő-testület egyhangúlag (10 igen szavazattal) az alábbi határozatot hozza:
260/2010. (VI. 29.) Bácsalmás v. öh.

Magyar Vöröskereszt támogatása
Határozat
Bácsalmás Város Önkormányzatának Képviselő-testülete a Magyar Vöröskereszt Bács-Kiskun Megyei Szervezete által szervezett 2010. évi táboroztatáshoz 35.000,- Ft támogatást biztosít a költségvetésben a civil szervezetek pályázati alapjaként szereplő előirányzat terhére. 

Határidő: azonnal 

Felelős: Zalántai Endre polgármester 

Operatív felelős: Váczi Julianna gazdasági osztályvezető 

A határozatról értesül: 

- kivonattal 
1. Zalántai Endre polgármester 



2. Dr. Keresztury Monika jegyző 



3. Váczi Julianna osztályvezető 

- levélben: 
4. Magyar Vöröskereszt Bács-Kiskun Megyei Szervezete 

(Dr. Zombor Gábor elnök, 6000 Kecskemét, Katona József tér 8.) 

14. napirendi pont
Tanuszoda 2010. nyári nyitva tartása és a jegyárak megállapítása

(Az előterjesztés a jegyzőkönyv melléklete.)

Zalántai Endre polgármester ismerteti az előterjesztés lényegét, hozzátéve, hogy a Humánpolitikai Bizottság az előterjesztés mindkét határozati javaslatát elfogadásra ajánlotta.
Sultis László képviselő megjegyzi, hogy a bérleteket az adott év december 31-éig lehet felhasználni.

Zalántai Endre polgármester – több hozzászólás nem lévén – a bizottsági határozati javaslatot szavazásra bocsátja.

A képviselő-testület egyhangúlag (10 igen szavazattal) az alábbi határozatot hozza:
261/2010. (VI. 29.) Bácsalmás v. öh.

Tanuszoda 2010. évi nyári nyitva tartása,

valamint a Tanuszoda 2010. július 1-jétől

érvényes jegyárai
Határozat
1. Bácsalmás Város Önkormányzatának Képviselő-testülete (a továbbiakban: Képviselő-testület) úgy dönt, hogy az alábbiak szerint elfogadja a Bácsalmási Tanuszoda nyári nyitva tartását:

	Nyári nyitva tartás:
	Hétfő:
	Szünnap

	
	Kedd:
	15.00-
	20.00

	
	
	Szerda:
	15.00-
	20.00

	
	
	Csütörtök:
	15.00-
	20.00

	
	
	Péntek:
	15.00-
	20.00

	
	
	Szombat:
	15.00-
	20.00

	
	
	Vasárnap:
	15.00-
	20.00

	
	ezen felül, igény szerint, előzetes bejelentkezés alapján
	

	
	
	


2. A Képviselő-testület úgy dönt, hogy 2010. július 1-jétől nem változtat az eddig elfogadott jegyárakon, a bérletek felhasználásának időtartama a tárgyévben történhet.

Határidő: 2010. július 1.

Felelős: Zalántai Endre polgármester

Operatív felelős: Városi Orsolya vagyongazdálkodási ügyintéző.

A határozatról értesül: 

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna gazdasági osztályvezető

- levélben: 
1. Bács-Fürdő Kft. (1136 Budapest, Balzac 17.)

A Képviselő-testület nem kéri jelenteni a határozatban foglaltak végrehajtásának megtörténtét.

15. napirendi pont
Pályázati kiírás a 2010. augusztus 20-i ünnepség, Bácsalmási Szent István Nap rendezésére

(Az előterjesztés a jegyzőkönyv melléklete.)

Zalántai Endre polgármester ismerteti az előterjesztés lényegét, a Humánpolitikai Bizottság, valamint a Pénzügyi és Fejlesztési Bizottság határozati javaslatát.

Kiss Zoltán képviselő, PFB-elnök a pénzügyi bizottsági határozati javaslaton szeretne módosítani. A mai egyeztető fórumon elhangzott, hogy idén kevés településen lesz tűzijáték. Szóba került a rendezvény helyszínének Gr. Széchenyi utcára, Hősök terére való megváltoztatása is. Szeretné, ha a pályázati kiírásban a „fedett színpad” helyett csak „színpad” szövegrész szerepelne, a „minimum 10 perces tűzijáték”-ot sem szerepeltetnék, és a „2 db, egyenként 9 m2-es öltözősátor” előírása sem szerepelne. Kovács B. Károlyné HpB-elnök jelezte, hogy ha ezzel megtakarítást érhetnének el, azt az árvízkárosultak javára felajánlhatnák. Erre a kérdésre a későbbiekben visszatérhetnek, a költségek ismeretében. A vállalkozók kezdeményezték e rendezvény júliusban való megrendezését, mert így olyan rendezvénysorozatot lehetne felépíteni, amely méltó párja lehetne pl. a bajai halfőző ünnepségnek. Az ötletet a jövőt illetően érdemes lenne megfontolni, amely a bácsalmási vállalkozók összefogásával és az önkormányzat együttműködésével valósulhatna meg. 
Benák Róbert képviselő számára örömteli érzés volt, hogy együttgondolkodnak a vállalkozókkal az augusztus 20-i rendezvény kapcsán. Fix, ill. mobil színpad beszerzése is szóba került. Kisebb, fix színpad összeállítása nem jelentene nagy terhet, az uszoda, a teniszpálya használatával is összeköthetnék e rendezvényt.
Dr. Keresztury Monika jegyző megjegyzi, hogy a bizottsági ülésen felmerült a 700 ezer Ft fedezetének kérdése.
Lovrity Ernőné szakreferens elmondja, hogy 300 ezer Ft-ra adtak be támogatási igényt, amelynek az eredménye még nem ismert. Úgy tudja, hogy az önkormányzati költségvetés 700 ezer Ft-ot tartalmaz e célra.
Kovács B. Károlyné képviselő szerint a pályázat kiírásáról való döntés előtt tudniuk kellene pontosan, hogy milyen előirányzat szerepel a költségvetésben e rendezvény kapcsán.

Mancz Ferenc alpolgármester emlékeztet arra, hogy évekkel ezelőtt felmerült az edzőpálya szélére színpad építésének ötlete. A város rendelkezik bontott téglával, az idén elég lenne az alapot letenni. A 700 ezer Ft a pályázattal kiegészítve is nagyon kevés egy ilyen volumenű rendezvényhez. Az augusztus 20-a a bérlet (pl. színpadbérlés) szempontjából a legdrágább időszak. Nem javasolja a megmaradó pénzeszköz felhasználásáról való döntést, mert nem biztos, hogy lesz. Nem tartaná eretnek gondolatnak azt sem, ha az esetlegesen megmaradó pénzt a színpad építésére fordítanák.
Snyehola Gézáné számviteli ügyintéző kijelenti, hogy összesen bruttó 750 ezer Ft tervezett a költségvetésben e célra.
Váczi Julianna gazdasági osztályvezető megjegyzi, hogy a pályázati kiírás ezen részét módosítani kell 700 ezer Ft + áfa helyett bruttó 700 ezer Ft támogatási összeg megjelölésével.
Zalántai Endre polgármester a Pénzügyi és Fejlesztési Bizottság határozati javaslatát – a pályázati kiírásban az öltözősátorra, tűzijátékra vonatkozó megjelölés kihagyásával és a fedett színpad „fedett” kifejezésének elhagyásával − szavazásra bocsátja azzal, hogy a 700 ezer Ft-os támogatási összeg bruttóban értendő. 

A képviselő-testület egyhangúlag (10 igen szavazattal) az alábbi határozatot hozza:
262/2010. (VI. 29.) Bácsalmás v. öh.

Pályázati kiírás a 2010. augusztus 20-i 

ünnepség, a Bácsalmási Szent István 

Nap rendezésére
Határozat
1. Bácsalmás Város Önkormányzatának Képviselő-testülete (a továbbiakban: Képviselő-testület) a melléklet szerinti pályázatot írja ki a Bácsalmási Szent István napi, 2010. augusztus 20-i rendezvény lebonyolítására. 

2. A Képviselő-testület közzé teszi a pályázatot Bácsalmás honlapján, hirdető táblán, újságban és levélben elküldi az érintett vállalkozóknak. 

3. A Képviselő-testület felhatalmazza a Humánpolitikai Bizottságot és a Pénzügyi és Fejlesztési Bizottságot a pályázatok elbírálására.

Határidő: azonnal

Felelős: Zalántai Endre polgármester

Operatív felelős: Lovrity Ernőné szakreferens

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna gazdasági osztályvezető 



4. Humánpolitikai Bizottság elnöke



5. Pénzügyi és Fejlesztési Bizottság elnöke

- levélben: 
6. érintett vállalkozók

Melléklet a 262/2010.(VI. 29.) Bácsalmás v.öh. számú határozathoz

»PÁLYÁZATI KIÍRÁS

A Bácsalmási Szent István Nap

2010. augusztus 20.

LEBONYOLÍTÁSÁRA

Bácsalmás Város Önkormányzatának Képviselő-testülete pályázati kiírást tesz közzé a 2010. évi augusztus 20-i ünnepség a Bácsalmási Szent István Nap technikai, tartalmi és pénzügyi lebonyolítására. A pályázat nyertese a legkedvezőbb ajánlatot tevő pályázó, (az alábbi feltételek és kötelezettségek teljesítése mellett) akit az önkormányzat megbíz a lebonyolítással. A nyertes visszalépése esetén a 2. helyezettel automatikusan szerződést köt az önkormányzat, amennyiben a pályázati kiírásnak megfelel.

Az önkormányzat a fesztivál rendezői jogát ezen belül a programokról való döntés, a helyszín megválasztása, és a színpad helyének kijelölési jogát fenntartja. 
A rendezvény teljes bekerülési költsége a pályázót terheli.

A pályázó (lebonyolító) köteles biztosítani:

· a programok lebonyolításához szükséges technikai, tartalmi és pénzügyi feltételeket, szponzori támogatásokat (színpad - minimum 50 m2 -, hang-, és fénytechnika, az önkormányzat által biztosított az áramvételezéshez szükséges eszközök (vezeték és villamos szekrények) felhasználásával az áram kiépítését és folyamatos meglétét a rendezvény valamennyi területére (vendéglátók, vásározók, a színpadhoz, a hang- és fénytechnikához) továbbá annak költségét

· a rendezvény fellépői körének és a fellépés időtartamának bemutatását

· a belépés ingyenességét 

· a vendéglátás lebonyolításához sátrakat, 80 db sörpad asztal garnitúrát 

· 2 db mobil WC-hez ingyenes használatot, felügyeletet és tisztítást (az önkormányzat által kijelölt helyen)

· a rendezvény helyszínének folyamatos takarítását (az önkormányzat által biztosított konténerekbe), és a konténerek szállítási költségét 

· saját ingó dolgainak és a terület egészének vagyonvédelmét, biztonsági őrzését (minimum 4 fő 24 órás biztosítással és fő műsoridőben további 4 fő) 

· a hatósági engedélyek beszerzését (ÁNTSZ, Tűzoltóság, Rendőrség, Orvosi ügyelet, mentők, szerzői jogvédő engedély beszerzése) és annak bemutatását a rendezvényt megelőzően 2 héttel. 

· a szerzői jogvédő szervezet által meghatározott díj megfizetését.

A nyertes pályázó részére a pályázat kiírója ingyenesen biztosítja a rendezvény helyszínét, valamint bruttó 700.000 Ft-tal támogatja a rendezvény lebonyolítását.

 A pályázót megilleti a területileg korlátozott, de egyébként korlátlan és kizárólagos vendéglátói, vásárszervezői, mutatványosi jog. 

A pályázathoz csatolni kell:

1./ részletes programtervet

2./ hang-, fény-, és színpad technika bemutatását

3./ kiterjedt, teljes körű referencia listát

Az ajánlat leadási (beérkezési) határideje: 2010. július 12.  09,00 óra

  Az ajánlat leadásának (beérkezésének) helye: 

Polgármesteri Hivatal 6430 Bácsalmás Gr. Teleki u. 4-8. 

A pályázatokat zárt borítékban, „Bácsalmási Szent István Nap” megjelöléssel kell leadni, vagy postára adni.«
16. napirendi pont
Túlkoros fák gallyazására irányuló kérelem

(Az előterjesztés a jegyzőkönyv melléklete.)

Zalántai Endre polgármester ismerteti az előterjesztés lényegét, és kérdezi, hogy a 624 ezer Ft bruttó összeg-e.
Váczi Julianna gazdasági osztályvezető igennel válaszol.
Barta Tiborné Gáll Ágnes, a BÖKK NKft. megbízott ügyvezetője elmondja, hogy a Pénzügyi és Fejlesztési Bizottság határozatának megfelelően árajánlatot kértek be ipari alpinistáktól, két ajánlat érkezett, Markó Csaba árajánlata bruttó 874 ezer Ft-os költségvetést tartalmaz, részben alpinista technikával, részben emelőkosaras gépkocsi bérlésével. A másik árajánlat Tallós Barnáé, ő szakképzett ipari hegymászó alpinista, bajai vállalkozó, szintén kombinált technikával tudná megoldani a fák gallyazását, az alpintechnikára vonatkozó árajánlata nettó 1.670 ezer Ft, az emelőkosaras gépkocsi használatára 50 órát tart szükségesnek, 10 ezer Ft nettó összegű óradíjat határoz meg, összességében az ajánlata közel 3 millió Ft költséget jelent. 
Zalántai Endre polgármester megjegyzi, hogy az előterjesztésben szereplő 624 ezer Ft a legkedvezőbb.

Mancz Ferenc alpolgármester kérdezi, hogy Markó Csaba árajánlatában a munkadíj is szerepel-e.

Barta Tiborné Gáll Ágnes, a BÖKK NKft. megbízott ügyvezetője igennel válaszol.

Mancz Ferenc alpolgármester a kft. munkadíja felől érdeklődik.
Barta Tiborné Gáll Ágnes, a BÖKK NKft. megbízott ügyvezetője kijelenti, hogy a munkálatokat munkadíj nélkül végeznék el.

Mancz Ferenc alpolgármester megjegyzi, hogy Tallós Barna árajánlata 10 ezer Ft + áfa óradíjra irányul az emelőkosaras gépkocsi vonatkozásában.

Barta Tiborné Gáll Ágnes, a BÖKK NKft. megbízott ügyvezetője kijelenti, hogy ő is beszélt egy vállalkozóval, aki bruttó 13,5 ezer Ft-ért adná bérbe az emelőkosaras gépkocsit. 

Sultis László képviselő felhívja a figyelmet arra, hogy a Szt. János és Gr. Széchenyi út találkozásánál, a gyalogátkelőhelynél beláthatatlan a terület, gallyazásra lenne szükség, és a többi útkereszteződésnél is meg kellene vizsgálni a fák, bokrok beláthatóságát, és a Polgármesteri Hivatal épülete előtt is. A műemlékek környékén is gallyazásra, a gyökerek miatti veszély megvizsgálására lenne szükség, hogy ne sértsék fel az ágak, a gyökerek a műemlékeket.

Zalántai Endre polgármester megköszöni a felvetést, amelyet jogosnak tart, jelzésértékűnek ítél meg. Több hozzászólás nem lévén ismerteti az alábbi határozat szerinti határozati javaslatot, és szavazásra bocsátja.
A képviselő-testület egyhangúlag (10 igen szavazattal) az alábbi határozatot hozza:
263/2010. (VI. 29.) Bácsalmás v. öh.

Pótelőirányzat biztosítása a BÖKK Nkft.

részére (túlkoros fák gallyazása)
Határozat
1. Bácsalmás Város Önkormányzatának Képviselő-testülete (a továbbiakban: Képviselő-testület) forrást biztosít a BÖKK Nonprofit Kft. által javasolt és a mellékletben felsorolt 26 db túlkoros fa gallyazásához legfeljebb 624.000 Ft értékben, külső vállalkozó bevonásával. A gallyazási munkák várhatóan szeptembertől lesznek elvégezhetőek. 

A vállalkozói díj ellentételezése a kötvényforrás terhére, visszapótlási kötelezettséggel történik. A visszapótlás határideje: a 2011. évi költségvetés elfogadása.

2. A Képviselő-testület felkéri a BÖKK Nkft. ügyvezetőjét a költségtakarékosság szem előtt tartására.

Határidő: 2010. októberi soros ülés és a 2011. évi költségvetés elfogadása

Felelős: Zalántai Endre polgármester

Operatív felelős: Vérné Soltész Ilona városüzemeltetési ügyintéző

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna gazdasági osztályvezető

- levélben:
4. BÖKK Nonprofit Kft. 

17. napirendi pont
Megújuló energia-pályázat megvalósíthatósági tanulmányra megbízás adása

(Az előterjesztés a jegyzőkönyv melléklete.)
Zalántai Endre polgármester ismerteti az előterjesztés lényegét, a Jogi és Ügyrendi Bizottság, valamint a Pénzügyi és Fejlesztési Bizottság határozati javaslatát.

Farkas Zoltán képviselő, JÜB-elnök a Jogi és Ügyrendi Bizottság határozati javaslatát azzal indokolja, hogy olyan információ birtokában voltak, hogy e pályázatot felfüggesztették. A mai egyeztető fórumon kiderült, hogy ez az információjuk téves volt. A Mészáros Udvar-Ház Kft. korábbi kezdeményezését elutasították az idő rövidsége miatt. E pályázat beadási határideje december 31-e, így van idejük a megfelelő előkészítésre, az 1 millió Ft-os költség nem veszne kárba, és később megtérülne. A véleményét módosítva támogatja az előterjesztést, mert hosszú távon célszerű elhatárolódni az intézményeknek a gázfűtéstől. Javasolja, hogy a megvalósíthatósági tanulmányt készíttessék el, és a pályázat benyújtásáról a következő képviselő-testület döntsön. A Pénzügyi és Fejlesztési Bizottság kiegészítő javaslatait támogatja. Kéri, hogy a Jogi és Ügyrendi Bizottság határozatát ne vegye figyelembe a képviselő-testület, mert téves információn alapul.

Zalántai Endre polgármester kiemeli, hogy a pályázat igényeinek megfelelő megvalósíthatósági tanulmányról van szó, mert fontos a pályázathoz való illeszkedése.

Dr. Keresztury Monika jegyzőnek kiegészítő javaslatai vannak. Az alapproblémája az, hogy az előterjesztésből azt szűrte le, hogy ez a cég nem túl tapasztalt e területen. Vannak olyan cégek, amelyek sokkal gyakorlottabbak. Mivel nem sürget az idő, talán célszerű lenne megérdeklődni, hogy ki, milyen feltételekkel vállalja ilyen megvalósíthatósági tanulmány elkészítését. Érdeklődik, hogy e pályázati rendszernél milyen önerőre van szükség.
Kiss Zoltán képviselő 30 %-os önerőt, 70 %-os támogatást említ.

Dr. Keresztury Monika jegyző szeretné, ha a Pénzügyi és Fejlesztési Bizottság határozati javaslatában foglaltakon felül az alábbi módosításokkal hagyná jóvá a testület a szerződést:
- a 16. pontba belevennék a meghiúsulási kötbért 20 napon túli késedelem esetére, 20 % mértékkel, 
- a 14. pontban a dokumentumok kérés nélküli átadásának meghatározása szerepelne a szerződés teljesítésekor; 

- a 17. pontban meg kellene fogalmazódnia, hogy legyen joga a képviselő-testületnek a kiegészítő információk megkapására;

- a késedelmi kamat mértéke 18 % helyett a jegybanki alapkamat kétszerese lenne; 
- a 7. pontban a 6. pontra kell visszahivatkozni, nem a 8. pontra;

- jogvita esetére a Bajai Városi Bíróságot kellene kikötni.

Zalántai Endre polgármester javasolja, hogy a szerződést alapszerződésként fogadják el, és hatalmazzák fel a jegyzőt jobb szerződési feltételek elérése érdekében tárgyalások folytatására. A Pénzügyi és Fejlesztési Bizottság határozati javaslatát − az iménti és a jegyző által felsorolt kiegészítések figyelembevételével − szavazásra bocsátja. 

A képviselő-testület 9 igen szavazattal és 1 tartózkodással (Kovács B. Károlyné) az alábbi határozatot hozza:
264/2010. (VI. 29.) Bácsalmás v. öh.

Megújuló energia pályázat 

(biomassza alapú távfűtés) 

megvalósíthatósági tanulmánya
Határozat
1. Bácsalmás Város Önkormányzatának Képviselő-testülete (a továbbiakban: Képviselő-testület) úgy dönt, hogy a későbbiekben kiírásra kerülő pályázati lehetőség kihasználása érdekében a Bácsalmás területén található önkormányzati tulajdonú létesítmények (a vállalkozói szerződés melléklete szerinti 6 db helyszín) biomassza fűtéssel történő üzemeltetése vonatkozásában az Előzetes Megvalósíthatósági Tanulmány elkészítésével megbízza a Mészáros Udvar-Ház Kft-t (1116 Budapest, Hunyadi M. út 48.) 1.000.000 Ft + áfa díjazásért, a kötvénykibocsátás terhére.

2. A Képviselő-testület a Mészáros Udvar-Ház Kft-vel kötendő vállalkozási szerződést jelen határozat melléklete szerint jóváhagyja, és felhatalmazza Zalántai Endre polgármestert az aláírására.

3. A Képviselő-testület felhatalmazza dr. Keresztury Monika jegyzőt, hogy jobb szerződési feltételek elérése érdekében tárgyalásokat folytasson a Mészáros Udvar-Ház Kft-vel. 

Határidő: azonnal

Felelős: Zalántai Endre polgármester

Operatív felelős: dr. Keresztury Monika jegyző

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna gazdasági osztályvezető



4. Bácsalmás Innovatív Nkft. 

- levélben:
5. Mészáros Udvar-Ház Kft. (1116 Budapest, Hunyadi M. út 48.)

Melléklet a 264/2010. (VI. 29.) Bácsalmás v. öh. számú határozathoz

                                         „V Á L L A L K O Z Ó I        S Z E R Z Ő D É S

Ezen vállalkozási szerződés létrejött:

Bácsalmás Város Önkormányzata

Cím: 6430 BÁCSALMÁS Teleki J. u. 4.

Adó szám: 1536471-2-03

Képviseli: Zalántai Endre polgármester

továbbiakban, mint Megrendelő és a

MÉSZÁROS Udvar-Ház Kft.

Cím:1116 Budapest, Hunyadi M. út 48.

Cg. szám: 0109727196

Adó szám: 13279776-2-43

továbbiakban, mint Vállalkozó között az alábbi feltételek szerint.

1. 
A Megrendelő megrendeli a Vállalkozó, pedig elvállalja a szerződésben részletezettek alapján az alábbi munkák kivitelezését I.o. minőségben:


1.1,  Az elvégzendő munka tárgya: Bácsalmás területén található önkormányzati tulajdonú létesítmények (mellékelt térkép szerinti 6 db helyszín) előtanulmányának elkészítése, amely alapján a jelenlegi (KEOP-2009-4.2.0) és a későbbiekben kiírásra kerülő pályázati lehetőségek felhasználásával, támogatás nyerhető az ingatlanok biomassza fűtéssel történő üzemetetésére (tervezett faaprítékos kazánházak kialakítására).

1.2. A megrendelő által megrendelt előtanulmánynak ki kell térnie azokra a legfontosabb műszaki, környezetvédelmi és gazdasági kérdésekre, amelyek 
megalapozzák a megrendelő döntését egy későbbi projekt elindítására. Ezek különösen: 

· A megvalósítandó fűtőmű légszennyezettségre, környezetszennyezésre és zajterhelésre gyakorolt hatása, Bácsalmás város elfogadott 6 évre érvényes környezetvédelmi programjával való megfeleltetés érdekében. 

· Az alapanyag beszerzésének prognózisa az elkövetkezendő 10 évre, bemutatva, hogy az alapanyag beszerzése áruként, saját előállítású termékként, vagy a kettő kombinációjával lenne gazdaságos. A földvásárlások, vagy cserék költségeinek, valamint a telepítés költségeinek bemutatása. 

· A műszaki megoldás vázlata (raktározás, anyagmozgatás, fűtéstechnológia). 

· A tervezés alatt álló projektek (Művelődési Ház, Szakrendelő) gépészeti terveihez való illeszkedés, ennek várható költségei. 

· A javasolt műszaki megoldás megvalósításának egyszeri költségei. 

· Az üzemeltetés várható költségei, ideértve az alkalmazott létszámköltségeit is. 

· Az önerő megtérülésére vonatkozó számítások. 

· A megvalósuló projekt energiaköltségek csökkentésére gyakorolt várható hatásának bemutatása. 


1.3. A teljesítés helye: Bácsalmás Innovatív Kft által megadott létesítményi címek

2.
A munka megkezdésének időpontja: 2010. július 5.
A munka befejezésének időpontja: 2010. augusztus 10.

3. 
Az 1. pontban megjelölt munkavégzés ellenértéke, az árajánlatban részletezettek szerint:
Előtanulmány
1.000.000.- Ft 

 ÁFA 25% :

250.000,- Ft

                                                                                                             


Mindösszesen:
1.250.000,- Ft
azaz Egymillió-kettőszázötvenezer forint.

4. A Vállalkozó számlájának kiegyenlítése a Megrendelő 

………………………………………….

számú számlájáról történik, a teljesítés igazolás elfogadása és a számla kézhezvételétől számított 10 napon belül, átutalással.

A fizetést a Felek akkor tekintik teljesítettnek, amikor a Vállalkozó 

11600006-11902315

számú számlájára a 3. pontban szereplő összeg megérkezett.

5.
A Vállalkozó kijelenti, hogy az általa kiállított, a Megrendelő részére történő számlák kibocsátásakor megfelel a 24/1995. (XI.22.) PM rendeletben foglaltaknak.

A Vállalkozó kötelezettséget vállal, hogy a teljesítésben résztvevő összes munkavállalója érvényes munkavállalási engedéllyel rendelkezik, illetve a TB-nél be vannak jelentve, és a törvényben előírtaknak megfelelő járulékot befizették, illetve befizetik.
6. A Vállalkozó jelen szerződés aláírásával nyilatkozik, hogy ismeri és a munkavégzés során a hatályos jogszabályokat, előírásokat, szabályzatokat, szabványokat, ezeken belül különösen:



-
az elektronikus adatszolgáltatásra vonatkozó előírásokat,


-
a 4/1986(VI.2.) OKTH sz. rendeletet


-
a munkavédelemről rendelkező 1993. évi XCIII. törvényt és a végrehajtásról szóló 5/1993. (XII.26) MüM rendeletet



-
az 1997. évi LXXVIII. törvényt az épített környezet alakításáról és védelméről


-
az 1995. évi LIII. törvényt a környezet védelmének általános szabályairól

7. A Vállalkozó tudomásul veszi, hogy a 6. pontban foglalt jogszabályok megszegése miatt kirótt pénzbírságot, kártérítési kötelezettséget Megrendelő nem vállalja át.

8. Vállalkozó az általa igénybe vett alvállalkozói tevékenységéért a Ptk. - így különösen a 315.§, valamint a 391.§ (3) bekezdés - rendelkezései szerint felel.

9. Vállalkozó csak saját munkaterületén belül és csak saját, illetve az alvállalkozók dolgozóinak tevékenységével összefüggésben tartozik baleset-, munka és tűzvédelmi felelősséggel. Az alvállalkozók reávonatkozó, indokolt munkavédelmi utasításait is köteles figyelembe venni.
10. A Megrendelő és a Vállalkozó helyszíni képviselői:

Megrendelő: Bácsalmás Város Önkormányzata

Név, beosztás: Zalántai Endre Polgármester

Cím:6430 Bácsalmás, Teleki J. u. 4.
(:+36 ………………..


Vállalkozó: MÉSZÁROS Udvar-Ház Kft.


Nevek: Mészáros György                                                               (:+36-30-964-0352


Cím: 1116 Budapest, Hunyadi M. út 48.

11. A Vállalkozó felelős a munkavégzés időtartama alatt az elektronikusan, vagy adathordozón átadott dokumentumok biztonságáért.

12. Felek megállapodnak abban, hogy a MUH Kft. referenciájaként teheti közismertté szakmai körökben jelen szerződés teljesítését, amihez a teljesítést követő 10 napon belül a Megrendelő referencia igazolást állít ki, a Vállalkozó nevére.

13. A Vállalkozó a munkálatok befejezéséről a Megrendelőt azonnal köteles értesíteni. A Megrendelő köteles a Vállalkozóval egyeztetett időpontra az átadás-átvételi eljárást kitűzni. 

14. A jelen szerződés kivitelezéséhez tartozó, a Vállalkozónál keletkezett, dokumentációk (nyomtatott, számítógépes, vagy egyéb formában) a teljesítés igazolás elfogadását követően a Megrendelő tulajdonát képezik, és ezeket a Vállalkozó a szerződés teljesítésekor átadja a Megrendelőnek.

15. Vállalkozó a szerződésben foglalt munkára, különös tekintettel az energetikai minőségi tanúsítványban foglalt adatokra, a törvényben előírt szavatosságot vállal.

16. A teljesítési késedelem mértéke 5.000.- Ft/nap késedelmi kötbér, másrészt a hibás, illetve nem szerződésszerű, teljesítés esetére, a Megrendelő által kikötött 2 % kötbér. A Vállalkozó meghiúsulási kötbért köteles fizetni a szerződésben meghatározott, a munka befejezési időpontját követő 20 munkanap késedelem után, melynek mértéke 20 %. Hibás teljesítés: a szerződésben rögzített bármely kötelezettség olyan teljesítése, amely nem a jogszabályok, szabványok, szakmai előírások, illetve szerződés szerinti. A kötbér összegét a Megrendelő a Vállalkozó számlájából levonhatja. A kötbér megfizetése nem menti a Vállalkozót a Megrendelő kárának megtérítése alól. A felek megállapodnak abban, hogy a Megrendelő fizetési késedelembe esése esetén évi késedelmi kamat mértéke a jegybanki alapkamat kétszerese/év.

17. Egyéb kikötések: 

A Megrendelő közli, hogy ezen szerződés minden pontját lényeges feltételnek tekinti, és egyben fenntartja magának a jogot, hogy az elkészült tanulmány megismerése után, az általa nem kellőképpen kidolgozottnak ítélt témakörök részletesebb és pontosabb kidolgozását kérje 15 napon belül. A vállalkozó köteles a Megrendelő elvárásainak megfelelően az e szerződésben vállalt vállalási áron belül módosítani a beterjesztett előtanulmányt.

A Vállalkozó közli, hogy ezen szerződés pontjait véleményeltérés nélkül elfogadja.

A felek megállapodnak abban, hogy a jelen szerződésben nem szabályozottak tekintetében a hatályos jogszabályok, elsősorban a Ptk. rendelkezései az irányadók és jogvita esetére kikötik a Bajai Városi Bíróság illetékességét.

Budapest, 2010. június 18.

       ....................................................................       .............................................................
             
Vállalkozó
                                                     Megrendelő

        MÉSZÁROS Udvar-Ház Kft.


Bácsalmás Város Önkormányzata”

Melléklet a Mészáros Udvar-Házzal kötendő vállalkozói szerződéshez

18. napirendi pont
Egyebek

18.1. Vörösmarty Mihály Városi Könyvtár zárva tartása

(Az előterjesztés a jegyzőkönyv melléklete.)

Zalántai Endre polgármester ismerteti az előterjesztés lényegét és a Humánpolitikai Bizottság határozati javaslatát, melyet – hozzászólás nem lévén – szavazásra bocsát.

A képviselő-testület egyhangúlag (10 igen szavazattal) az alábbi határozatot hozza:
265/2010. (VI. 29.) Bácsalmás v. öh.

Vörösmarty Mihály Városi Könyvtár

zárva tartása
Határozat
1. Bácsalmás Város Önkormányzatának Képviselő-testülete (a továbbiakban: Képviselő-testület) a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 68. §-a alapján hozzájárul a Vörösmarty Mihály Városi Könyvtár 2010. augusztus 2-13. közötti zárva tartásához.

2. A Képviselő-testület felkéri az intézmény vezetőjét, hogy a zárva tartás időpontjáról a lakosságot időben értesítse.

Felelős: Zalántai Endre polgármester

Határidő: azonnal 

Operatív felelős: Lovrity Ernőné közoktatási, közművelődési és sportreferens

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna gazdasági osztályvezető



4. Lovrity Ernőné szakreferens



5. Vörösmarty Mihály Városi Könyvtár (Bácsalmás, Hősök tere 10.)

A Képviselő-testület nem kéri jelenteni a határozatban foglaltak végrehajtásának megtörténtét.

18.2. Emelt szintű szakrendelő – orvosi műszerek és kiegészítőik beszerzésére ajánlattételi felhívás
(Az eredeti és a módosított ajánlati/részvételi felhívás, valamint a kapcsolódó, ajánlatkérési dokumentáció I. és II. kötete a jegyzőkönyv melléklete.)
Zalántai Endre polgármester elmondja, hogy az előterjesztést a Jogi és Ügyrendi Bizottság, valamint a Pénzügyi és Fejlesztési Bizottság megtárgyalta, elfogadásra javasolja. A bizottsági határozati javaslatokat szavazásra bocsátja.

A képviselő-testület egyhangúlag (10 igen szavazattal) a következő határozatot hozza:
266/2010. (VI. 29.) Bácsalmás v. öh.

Emelt szintű szakorvosi rendelő – orvosi műszerek 

és kiegészítőik beszerzése ajánlattételi

felhívásának elfogadása (DAOP-4.1.1/B-2008-0007)
Határozat

Bácsalmás Város Önkormányzatának Képviselő-testülete jelen határozat melléklete szerint jóváhagyja a DAOP-4.1.1/B-2008-0007 azonosítószámú, „Emeltszintű kistérségi szakrendelő kialakítása Bácsalmáson” elnevezésű pályázati projekthez kapcsolódó, orvosi műszerek és kiegészítőik beszerzésére vonatkozó ajánlati/részvételi felhívást, valamint a kapcsolódó, ajánlatkérési dokumentáció I. és II. kötetét az előterjesztés szerint hagyja jóvá.

Határidő: azonnal

Felelős: Zalántai Endre polgármester

Operatív felelős: Kerényi Tamás beruházási ügyintéző

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna gazdasági osztályvezető

A határozat mellékletét a jegyzőkönyv 3. számú melléklete tartalmazza.

Dr. Keresztury Monika jegyző elmondja, hogy folyamatban van a közbeszerzés a kiviteli munkálatokra, valószínűleg augusztus elején tudnak szerződést kötni.
18.3. PVSE panasza pálya helyreállításának elmaradása miatt

(A PVSE beadványa a jegyzőkönyv melléklete.)

Zalántai Endre polgármester ismerteti a beadvány lényegét.

Kiss Zoltán képviselő, PFB-elnök hozzáteszi, hogy a Pénzügyi és Fejlesztési Bizottság azt javasolta, hogy 1 hetet kapjon az egyesület a helyszín helyreállítására. A kommunikáció nem igazán jól működik a PVSE és a Bácska SE között. Úgy gondolja, hogy a helyreállítás meg fog történni.

Agócs László képviselő, a Bácsalmási Bácska Sport és Ifjúsági Közhasznú Egyesület elnöke elmondja, hogy a PVSE vezetésével, Zsivanov Ferenccel egyeztettek a helyreállítás mikéntjéről és időpontjáról, amely a rossz időjárás miatt nem valósult még meg. A beadványkészítő leírja azt, hogy hitelesíteni szeretnék az augusztus elején kezdődő bajnoksághoz a pályát; nem hiszi, hogy az előírások miatt ezt meg lehet tenni. Úgy gondolja, hogy a 255 ezer Ft-os, csatolt költségvetés nem helyreállításra, hanem felújításra vonatkozik. Hozzáteszi, hogy az 1 hét akkor elegendő a pálya helyreállítására, ha jó idő lesz.
Zalántai Endre polgármester kijelenti, hogy e költségvetéssel a képviselő-testületnek nem kell foglalkozni, a lovas szakosztály annyiból állítja helyre a helyszínt, amennyiből tudja. Tény, hogy megegyezés történt a helyreállításról. Május 8-án volt a Bácsalmási Vágta, azóta sok idő eltelt. Egyértelmű, hogy hajlott kapuval nem lehet meccset rendezni. Azt támogatja, hogy az ígéretnek megfelelően történjen meg a helyreállítás. Nem szeretné, ha a feszültség fokozódna. A Pénzügyi és Fejlesztési Bizottság határozati javaslatát szavazásra bocsátja.

A képviselő-testület egyhangúlag (10 igen szavazattal) a következő határozatot hozza:
267/2010. (VI. 29.) Bácsalmás v. öh.

PVSE pálya helyreállítása
Határozat
Bácsalmás Város Önkormányzatának Képviselő-testülete felkéri a Bácsalmási Bácska Sport és Ifjúsági Közhasznú Egyesület elnökét, hogy intézkedjen a Bácsalmási Vágta rendezvény alkalmára biztosított sporttelepi helyszín eredeti állapotára történő 1 héten belüli visszaállításáról. 

Határidő: 2010. július 9.

Felelős: Zalántai Endre polgármester

Operatív felelős: Lovrity Ernőné közoktatási, közművelődési és sportreferens

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna gazdasági osztályvezető



4. Lovrity Ernőné szakreferens

- levélben:
1. Bácsalmási Petőfi VSE



2. BBSIK elnöke

18.4. Előirányzat átcsoportosítása a Köztisztviselői Napra
(A Pénzügyi és Fejlesztési Bizottság határozati javaslata a jegyzőkönyv melléklete.)

Zalántai Endre polgármester elmondja, hogy e nap megrendezésére nem terveztek előirányzatot a költségvetésben. Úgy gondolja, hogy a köztisztviselők munkáját el kell ismerni. Hozzászólás nem lévén ismerteti a Pénzügyi és Fejlesztési Bizottság határozati javaslatát, és szavazásra bocsátja.
A képviselő-testület 9 igen szavazattal és 1 tartózkodással (Kovács B. Károlyné) az alábbi határozatot hozza:
268/2010. (VI. 29.) Bácsalmás v. öh.

Pótelőirányzat biztosítása a

Polgármesteri Hivatal részére
Határozat
Bácsalmás Város Önkormányzatának Képviselő-testülete a 2010. július 1-jei köztisztviselők napja megrendezéséhez 30.000,- Ft pótelőirányzatot biztosít a Polgármesteri Hivatal részére az önkormányzati hírújság előirányzatának terhére.

Határidő: azonnal

Felelős: Zalántai Endre polgármester

Operatív felelős: Váczi Julianna gazdasági osztályvezető

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna gazdasági osztályvezető

A Képviselő-testület nem kéri jelenteni a határozatban foglaltak végrehajtásának megtörténtét.

18.5. „Bácsalmás város szennyvízcsatornázása és szennyvíztisztítása” projekt megvalósítása során a szolgáltatókkal kapcsolatosan felmerült problémák
(Az előterjesztés a jegyzőkönyv melléklete.)

Zalántai Endre polgármester ismerteti az előterjesztés lényegét.

Farkas Zoltán képviselő, JÜB-elnök hozzáteszi, hogy az előterjesztést megtárgyalta a Jogi és Ügyrendi Bizottság, valamint a Pénzügyi és Fejlesztési Bizottság, a jogi tanácsadásra kötött szerződés felmondását támogatták. A közbeszerzési tanácsadásra kötött szerződés vonatkozásában azt javasolják, hogy kérjenek tételes kimutatást az eddigi teljesítésről, amelynek birtokában mérlegelhetik, hogy kifizetik-e az 1 millió Ft-ot. A RÉKA-KER Kft-vel hosszú távon kívánnak együtt dolgozni, a tételes költségkimutatás a korrekt elszámolás alapja lehet. 
Bánfi Attila képviselő 15 óra 41 perckor csatlakozik az üléshez.

Dr. Keresztury Monika jegyző nem támogatja az 1 millió Ft-os összeg kifizetését, mert a hibát nem az önkormányzat vétette. Azt tartaná korrektnek, ha ezt a költséget a külsős cég állná, mert nem az elvárásnak megfelelő teljesítés történt. Ezt az eljárást nem tartja korrektnek. 

Farkas Zoltán képviselő szerint a két vélemény nem ellentétes.

Zalántai Endre polgármester úgy gondolja, hogy a jogi szerződés felmondásáról döntés születhet. A közbeszerzési szerződés kapcsán egyetért mind a Jogi és Ügyendi Bizottsággal, mind a jegyzővel, hozzátéve, hogy a folyamat nem állhat meg. Kéri, hogy aki egyetért a jogi szerződés megszüntetésével, kézfeltartással jelezze. A képviselő-testület egyhangúlag (11 igen szavazattal) egyetért a jogi tanácsadásra kötött szerződés megszüntetésével. Ismerteti az alábbi határozat 2. pontja szerinti határozati javaslatot, és szavazásra bocsátja. A képviselő-testület egyhangúlag (11 igen szavazattal) egyetért a javaslattal. Az előterjesztés határozati javaslatának 3. és 4. pontjában foglaltakat bocsátja szavazásra. A képviselő-testület egyhangúlag (11 igen szavazattal) egyetért a javaslattal, és az alábbi határozatot hozza:
269/2010. (VI. 29.) Bácsalmás v. öh.

„Bácsalmás város szennyvízcsatornázása 

és szennyvíztisztítása” projekt 

megvalósítása során a szolgáltatókkal 

kapcsolatosan felmerült problémák 
Határozat

Bácsalmás Város Önkormányzatának Képviselő-testülete (a továbbiakban: Képviselő-testület) a KEOP-7.1.2.0-2008-0279 számú, „Bácsalmás város szennyvízcsatornázása és szennyvíztisztítása” elnevezésű projekt lebonyolítása során a KVVM Fejlesztési Igazgatósága – mint közreműködő szervezet – által megkifogásolt közbeszerzési tanácsadási és jogi szolgáltatások beszerzése során kelt szerződések vonatkozásában az alábbiak szerint dönt:

1. A Képviselő-testület a Kozma Ügyvédi Irodával (1024 Budaörs, Budapesti út 28.) jogi tanácsadásra kötött szerződést – mivel teljesítés még nem történt – közös megegyezés alapján megszünteti, és felhatalmazza Zalántai Endre polgármestert a jelen határozat melléklete szerinti szerződésmódosítás aláírására. 

2. A Képviselő-testület a RÉKA-KER Kft-vel (7695 Mecseknádasd, Felszabadulás u. 38.) közbeszerzési tanácsadásra kötött szerződés módosításáról a következő ülésén dönt, a döntés megalapozása érdekében tételes kimutatást kér arról, hogy az 1 millió Ft + áfa összegű eddigi teljesítés mit takar.

3. A Képviselő-testület úgy dönt, hogy Bácsalmás város szennyvíz-csatornázása és szennyvíztisztítása projekt (KEOP-7.1.2.0-2008-0279) I. ütemének megvalósítása érdekében az alább felsorolt szolgáltatásokra az ott megjelölt ajánlattevők bevonásával a korábbi feltételeknek megfelelően ismételt beszerzési eljárást indít:

Közbeszerzési tanácsadás:

Deák Ügyvédi Iroda 


4100 Szekszárd, Jókai u. 16.

Kapos-Hidro Kft.


7400 Kaposvár, Buzsáki u. 48.
Sebiber Bt.



7122 Kakasd, Kossuth u. 10.
Jogi szakértő:

Kozma Ügyvédi Iroda 


1024 Budaörs Budapesti út 28.
Zombor Péter Ügyvédi Iroda 

3530 Miskolc Mártírok útja 1.
Dr Géczi József 


6791 Szeged Tas u.29.
4. A Képviselő-testület felkéri dr. Keresztury Monika jegyzőt a szükséges intézkedések megtételére.

Határidő: 1., 3. és 4. pontnál: azonnal

                2. pontnál: 2010. július 2. és a következő képviselő-testületi ülés

Felelős: Zalántai Endre polgármester

Operatív felelős: Kerényi Tamás beruházási ügyintéző

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna gazdasági osztályvezető

- levélben:
1. Kozma Ügyvédi Iroda (1024 Budaörs, Budapesti út 28.)



2. RÉKA-KER Kft. (7695 Mecseknádasd, Felszabadulás u. 38.)

Melléklet a 269/2010. (VI. 29.) Bácsalmás v. öh. számú határozathoz

„Vállalkozói Szerződés Módosítása

amely létrejött egyrészről  Bácsalmás Város Önkormányzata (6430 Bácsalmás, Gróf Teleki József u. 4-8. adószám: 15336471-2-03) képviseletében: Zalántai Endre polgármester, mint Megrendelő
valamint másrészről a Kozma Ügyvédi Iroda. (adószám: 18723483-2-13, székhely: 1024 Budaörs Budapesti út 28.) képviseletében: dr Kozma György, mint Szolgáltató
között az alulírott helyen és napon az alábbi feltételek mellett:

1. Felek szerződést kötöttek a „Bácsalmás város szennyvízcsatornázás és szennyvíztisztítása című, KEOP-7.1.2.0-2008-0279 azonosító számú projekt során a „Bácsalmás város szennyvízcsatornázásához és szennyvíztisztításához kapcsolódó jogi tanácsadásra.

2. A Közreműködő Szervezet a szerződéshez kapcsolódó kifizetéseket nem támogatja az ajánlattevő hibás ajánlata miatt.

3. Fentiekre figyelemmel felek megállapodnak, hogy a köztük fennálló szerződést közös megegyezéssel felbontják

4. Felek kijelentik, hogy a jelen ügylet kapcsán ezen felül semmiféle követeléssel nem lépnek fel.

Szerződő felek jelen megállapodást átolvasták, azt közösen értelmezték, s mint akaratukkal mindenben megegyezőt, jóváhagyólag írták alá.

Bácsalmás 2010. június 22.

Megrendelő:




Szolgáltató:
…………………………………


………………………………….

Zalántai Endre




  dr. Kozma György

 polgármester




         ügyvezető

Bácsalmás Város Önkormányzat


Kozma Ügyvédi Iroda

…………………………………

        Dr. Keresztury Monika

        jegyző

Bácsalmás Város Önkormányzat”
Zalántai Endre polgármester – több nyilvános ülési napirendi pont nem lévén – kéri, hogy zárt ülésen folytassák munkájukat. Megköszöni a részvételt, és a nyilvános ülést 15 óra 48 perckor berekeszti. 
K. m. f.


          Zalántai Endre
 
 dr. Keresztury Monika


           polgármester                          

  
               jegyző

                              Benák Róbert

                    Szente Tibor


                                   képviselők, jegyzőkönyv-hitelesítők

A képviselő-testület a zárt ülésén a következő határozatokat hozta meg:

270/2010. (VI. 29.) Bácsalmás v. öh.

Városi kitüntetések adományozása
Határozat
1. Bácsalmás Város Önkormányzatának Képviselő-testülete úgy dönt, hogy 2010. augusztus 20-án 

· Vidovicsné Milánkovics Máriát „Bácsalmás Város Ifjúságának Neveléséért Díj”-ban 

részesíti.

2. A Képviselő-testület kinyilvánítja, hogy 2010. augusztus 20-án az 1. pont szerinti díjon felül nem adományoz kitüntető címet, díjat.

Határidő: 2010. augusztus 20.

Felelős: Zalántai Endre polgármester

Operatív felelős: Lovrity Ernőné szakreferens

A határozatról értesül:

- kivonattal: 
1. Zalántai Endre polgármester



2. dr. Keresztury Monika jegyző



3. Lovrity Ernőné szakreferens



4. Váczi Julianna gazdasági osztályvezető

- levélben: 
1. a díjazott

A Képviselő-testület nem kéri jelenteni a határozatban foglaltak végrehajtásának megtörténtét.

271/2010. (VI. 29.) Bácsalmás v. öh.

Javaslat a Bács-Kiskun megyei

szakmai kitüntető díjakra
Határozat
Bácsalmás Város Önkormányzatának Képviselő-testülete (a továbbiakban: Képviselő-testület) a Bács-Kiskun megyei szakmai kitüntető díjak vonatkozásában 

· Hutterer Lászlónét „Bács-Kiskun Megye Ifjúságának Neveléséért Díj”-ra,

· Tanács Attilát a „Bács-Kiskun Megye Sport Díj”-ra

terjeszti fel a Bács-Kiskun Megyei Közgyűléshez.

Határidő: azonnal

Felelős: Zalántai Endre polgármester

Operatív felelős: Lovrity Ernőné közoktatási, közművelődési és sportreferens

A határozatról értesül:

- kivonattal: 
1. Zalántai Endre polgármester



2. dr. Keresztury Monika jegyző



3. Lovrity Ernőné szakreferens

- levélben: 
3. Bács-Kiskun Megyei Közgyűlés (6000 Kecskemét, Deák tér 3.)

A Képviselő-testület nem kéri jelenteni a határozatban foglaltak végrehajtásának megtörténtét.

272/2010. (VI. 29.) Bácsalmás v. öh.

Bácsalmás, Hősök tere 4. szám alatti

bérlakás bérbeadása
Határozat
Bácsalmás Város Önkormányzatának Képviselő-testülete a lakások bérletéről és elidegenítéséről szóló 24/2009. (XII. 23.) rendelet 3. § (2) bekezdés f) pontja alapján a Bácsalmás, Hősök tere 4. számú, 69 m2 alapterületű, piaci alapú, önkormányzati tulajdonú bérlakást Keresztes Attiláné ……………………………. szám alatti lakos pályázó részére, 1 évre bérbe adja 26.360,- Ft/hó bérleti díj és 3 havi kaució 3 egyenlő részletben történő megfizetése mellett.

Határidő: azonnal

Felelős: Zalántai Endre polgármester

Operatív felelős: Városi Orsolya vagyongazdálkodási ügyintéző

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna osztályvezető, és általa a Gazdasági Osztály

- levélben:
1. bérlő

273/2010. (VI. 29.) Bácsalmás v. öh.

Értékesítésre kijelölt lakások 

irányárának meghatározása
Határozat
1. Bácsalmás Város Önkormányzatának Képviselő-testülete (a továbbiakban: Képviselő-testület) úgy dönt, hogy a kiírásra kerülő, értékesítést célzó pályázatokban a lakások irányárát az alábbi táblázatban foglaltak alapján fogadja el.

	Sorsz.
	cím
	Terület 

(m2)
	Szobasz.
	irányár

	12/3
	Korona u. 33.
	46
	1
	3 000 000 Ft

	15/1
	Hősök tere 9.
	64
	2
	4 000 000 Ft

	15/2
	Hősök tere 9.
	29
	1
	2 000 000 Ft

	17
	Gr. Széchenyi u. 76.
	46
	1
	2 300 000 Ft

	19
	Dob u. 5.
	96
	2
	4 500 000 Ft

	28
	Gr. Széchenyi u. 80.
	52
	2
	2 625 000 Ft


2. A Képviselő-testület az értékesíteni kívánt lakások pályázati kiírását jelen határozat mellékletének megfelelően elfogadja.

3. A Képviselő-testület felkéri dr. Keresztury Monika jegyzőt a szükséges intézkedések megtételére.

Határidő: azonnal

Felelős: Zalántai Endre polgármester

Operatív felelős: Városi Orsolya vagyongazdálkodási ügyintéző

A határozatról értesül:

- kivonattal:
1. Zalántai Endre polgármester




2. dr. Keresztury Monika jegyző




3. Váczi Julianna gazdasági osztályvezető

Melléklet a 273/2010. (VI. 29.) Bácsalmás v.öh. számú határozathoz

„HIRDETMÉNY

Bácsalmás Város Önkormányzata az önkormányzat Tulajdonában álló lakások bérletéről és elidegenítéséről szóló 24/2009. (XII.23.) számú önkormányzati rendelete alapján 

PÁLYÁZATOT  HIRDET

a tulajdonában lévő 

Bácsalmás, Korona u. 33. sz. alatti, 1 szobás 46 m²-es lakás

Bácsalmás, Hősök tere 9. sz. alatti, 2 szobás 64 m²-es lakás

Bácsalmás, Hősök tere 9. sz. alatti, 1 szobás 29 m²-es lakás

Bácsalmás, Gr. Széchenyi u. 76. sz. alatti, 1 szobás 46 m²-es lakás

Bácsalmás, Dob u. 5. sz. alatti, 2 szobás 96 m²-es lakás

Bácsalmás, Gr. Széchenyi u. 80. sz. alatti, 2 szobás 52 m²-es lakás

értékesítésére.

A pályázati kiírás a www.bacsalmas.hu weblapról letölthető, a Polgármesteri Hivatal földszinti hirdetőtábláján megtekinthető, illetve a portán és a Gazdasági Osztály 207-es irodájában átvehető.

A pályázatok beadásának határideje: 

2010. július 30. 12.00 óra

A pályázatok beadásának helye: 

Bácsalmás Város Önkormányzat Polgármesteri Hivatal

6430 Bácsalmás, Gr. Teleki J. 4-8.









Polgármesteri Hivatal

BÁCSALMÁS  VÁROS  ÖNKORMÁNYZATA

Bácsalmás Város Önkormányzata az önkormányzat Tulajdonában álló lakások bérletéről és elidegenítéséről szóló 24/2009. (XII.23.) számú önkormányzati rendelete alapján

PÁLYÁZATOT HIRDET

a tulajdonában lévő Bácsalmás, (……. hrsz.)…………. szám alatti, ……….. m2..területű, …… szobás lakás

elidegenítésére.

Jelen pályázat közzétételének napja
:
2010. június 30.
A pályázat benyújtásának határideje
:
2010. július 30. 12.00 óra 

A pályázatokat névvel, címmel és telefonos elérhetőséggel ellátott borítékokban kérjük benyújtani!

A pályázat bontásának határideje:
a benyújtást követő első HpB ülés, melyről







a pályázókat értesítjük



    helye:
Polgármesteri Hivatal, Humánpolitikai 

Bizottság ülése

A pályázat elbírálásának határideje
:
a bontást követő első Képviselő-testületi ülés

IRÁNYÁR:……………………Ft.

I. Az ingatlan főbb jellemzői :



alapterülete:
………….m²



megnevezése:
……………



közüzemek: 
……………

Az ingatlan per- és tehermentes.

A helyiség a Polgármesteri Hivatal (Bácsalmás, Gr. Teleki 4-8., tel.: 79/541-455) illetékesével, Városi Orsolyával történő előzetes egyeztetést követően megtekinthető.

II. A pályázaton való részvétel feltételei:

1. Pályázattal bármely természetes magyar és/vagy EU-s állampolgárságú személy, vagy jogi személy, jogi személyiséggel nem rendelkező társaság, szervezet részt vehet.

2. A pályázatnak tartalmaznia kell:

· a pályázó nevét és címét;

· a pályázó nyilatkozatát arra vonatkozóan, hogy a pályázati kiírásban foglaltakat tudomásul veszi, annak feltételeit elfogadja; valamint, hogy tulajdonszerzési korlátozás vele szemben nem áll fenn,

· a pályázó által vételárként felajánlott pénzösszeg mértékét forintban és a fizetés módját (pl. készpénz, hitel+készpénz, csak hitel stb.)

· azon egyéb, a pályázó szempontjából fontosnak minősített körülményeket, melyeknek a szerződés tartalma szempontjából jelentősége van;

III. Fizetési feltételek:



 - A vételár kiegyenlítésére banki hitel igénybevétele esetén a szerződés 

    aláírásától számítva 60 nap áll rendelkezésre.



 - Azonos vételár esetén előnyt élvez a készpénzben történő fizető.



 - Fizetési módtól függetlenül előnyt élvez a magasabb árat ajánló.

IV. Egyéb feltételek:

A pályázatot írásban, zárt, névvel címmel és telefonos elérhetőséggel ellátott borítékban kell benyújtani a Polgármesteri Hivatal iktatójába személyesen, vagy postai úton. Postai úton benyújtott pályázat esetén értelemszerűen a belső zárt borítékba kell elhelyezni a pályázatot.

A pályázathoz mellékelni kell a pályázó által felajánlott bruttó vételár 20 %-ának előlegként történő megfizetéséről szóló befizetési bizonylatot.

A pályázatot tartalmazó borítékra a következő szöveget kell ráírni:

PÁLYÁZAT

Bácsalmás, (…….. hrsz.) ………... szám alatti 

Ingatlan megvásárlására.

Felbontani TILOS !

A postai úton benyújtott pályázatnak is a pályázat beadási határidejéig be kell érkeznie a Polgármesteri Hivatalhoz, a határidőn túl beérkező pályázatot felbontás nélkül visszaküldjük.

A postán feladott pályázatok kézbesítéséért az Önkormányzat felelősséget nem vállal. A pályázatok bontását a Humánpolitikai Bizottság végzi a pályázók jelenlétében. Itt nyílik lehetőség arra, hogy több pályázó esetén tárgyalás (licitálás) kezdődjön. Az eljárásról jegyzőkönyv készül, melyet minden pályázó megtekinthet.

Ezt követően a Képviselő-testület zárt ülésén dönt a nyertes pályázó személyéről. A Képviselő-testület döntéséről a pályázók részére tértivevényes írásos értesítést küldünk.

A nyertes pályázónak az értesítés kézhezvételét követő 15 napon belül meg kell kötnie az adás-vételi szerződést.

A szerzéssel kapcsolatos költségek a vevőt terhelik. Amennyiben a nyertes pályázó hibájából az adás-vételi szerződés a megjelölt határidőn belül nem kerül megkötésre, úgy az önkormányzat a szerződéstől eláll, s új pályázatot ír ki, vagy a második legkedvezőbb ajánlatot adó pályázóval szerződhet.

Hiányosan benyújtott pályázat esetében hiánypótlásra csak a pályázat beadási határidején belül jogosult a pályázó, e ez értelemszerűen csak olyan esetekre vonatkozik, mely hiányt maga a pályázó észleli. A hiánypótlás benyújtására a pályázat benyújtására vonatkozó előírásokat kell alkalmazni.

Bácsalmás Város Önkormányzata fenntartja magának a jogot, hogy a pályázatot indoklás nélkül eredménytelennek nyilvánítsa.

A pályázati kiírásban nem szabályozott kérdésekben Bácsalmás Város Önkormányzatnak az önkormányzat vagyonáról és a vagyongazdálkodás szabályairól szóló 27/2009. (XII.23.) számú önkormányzati rendelete és a Ptk. előírásai az irányadóak.

Bácsalmás, 2010. június 30.








Zalántai Endre








  polgármester”

274/2010. (VI. 29.) Bácsalmás v. öh.

II. sz. fogászati szolgálat működtetése
Határozat
Bácsalmás Város Önkormányzatának Képviselő-testülete (a továbbiakban: Képviselő-testület) a II. sz. fogászati szolgálat folyamatos működése érdekében úgy dönt, hogy 

1. a.) Dr. Bokros Valériával további tárgyalásokra kerüljön sor, melyek alapján a Képviselő-testület tájékozódhat arról, hogy milyen feltételek biztosítása esetén vállalna 2010. október 1-je után további helyettesítést legalább fél éves időtartamra,

b.) a Képviselő-testület felkéri dr. Bokros Valériát a 2010. október 1-je utáni, legalább félévi időtartamú helyettesítésre a jelenlegi feltételek biztosításával, azzal a kötelezettség vállalásával, hogy amennyiben a Hősök tere 6. számú ingatlanban két orvosi rendelő kerülhet kialakításra, az egyik rendelőt térítésmentesen a doktornő használatába adja az I. számú fogászati szolgálat működtetéséhez,

2.) meg kell vizsgálni, hogy a Bácsalmás, Hősök tere 6. szám alatti ingatlanban a hatályos jogszabályok értelmében kialakítható-e két fogorvosi rendelő (építészeti-műszaki adottságok, ÁNTSZ-szel történő egyeztetés). 

Határidő: azonnal

Felelős: Zalántai Endre polgármester 

Operatív felelős: Farkas Zoltánné szociális, egészségügyi és családvédelmi osztályvezető

A határozatról értesül: 

- kivonattal:
1. Zalántai Endre polgármester 



2. dr. Keresztury Monika jegyző



3. Farkas Zoltánné szoc., egészségügyi és családvédelmi ov.



4. Váczi Julianna gazdasági osztályvezető

275/2010. (VI. 29.) Bácsalmás v. öh.

Tanyaház gondnoki feladatainak ellátása
Határozat
1. Bácsalmás Város Önkormányzatának Képviselő-testülete (a továbbiakban: Képviselő-testület) az Alapszolgáltató központ létszámkeretének 0,5 fővel történő növelését feladatbővülés jogcímen engedélyezi. Az álláshelyet gondnoki feladatok ellátására munkaszerződéssel és mindenkori minimálbér 50%-ának megfelelő bérezéssel kell betölteni 2010. július 15-től.

2. A Képviselő-testület az Alapszolgáltatási Központ számára 2010. évben a kimutatott 144.000 Ft forrásigényt az intézményi céltartalék terhére biztosítja.

3. A Képviselő-testület a Tanyaház gondnoki feladatainak ellátása érdekében szolgálati lakást biztosít a 0364/13 hrsz-ú ingatlanban Kucsera Edéné (…………………szám alatti lakos) részére. A bérleti jogviszony 2010. július 15-től 5 évre, de legfeljebb a munkaviszony időtartamáig jön létre.

4. A Képviselő-testület a szolgálati lakás bérleti díját egyedi elven, 200 Ft/m2/hó, azaz 12.000 Ft/hó összegben állapítja meg. Felhatalmazza az Alapszolgáltató Központ igazgatóját a lakbérszerződés megkötésére.

Határidő: azonnal

Felelős: Zalántai Endre polgármester

Operatív felelős: Váczi Julianna gazdasági osztályvezető és

                           Nyáriné Farkas Orsolya intézményvezető

A határozatról értesül: 

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna osztályvezető



4. Nyáriné Farkas Orsolya intézményvezető 

- levélben: 
1. Kucsera Edéné (………………………….)

276/2010. (VI. 29.) Bácsalmás v. öh.

A Bácsalmás Innovatív Nkft. 

működtetésének kérdései 
Határozat
1. Bácsalmás Város Önkormányzatának Képviselő-testülete (a továbbiakban: Képviselő-testület) elfogadja Baricz Lászlónak, a Bácsalmás Innovatív Nkft. (a továbbiakban: Nkft.) ügyvezetőjének az ügyvezetői megbízásról történő lemondását és 2010. július 6. napjával a feladatellátásra kötött megbízási szerződését közös megegyezéssel megszünteti.

2. A Képviselő-testület felkéri dr. Keresztury Monika jegyzőt, hogy folytasson tárgyalást Száhl Imrével, a Bácsalmás Innovatív Nkft. munkatársával az Nkft. ügyvezetői teendőinek 2010. július 7-étól 2010. december 31-ig megbízással történő ellátására a jelenlegi bérének változatlanul hagyása mellett.

3. A Képviselő-testület utasítja Baricz Lászlót, az Nkft. ügyvezetőjét, hogy az Nkft-ben munka- és megbízási szerződéssel foglalkoztatottak jogviszonyát 2010. június 30. napjával bontsa fel, kivéve

· Csőke Gyula, 

· Száhl Imre és 

· Száll Richárd szerződését.

4. A Képviselő-testület Baricz László, a Helyi Vidékfejlesztési Iroda irodavezetői teendőinek ellátására kötött munkaszerződését 2010. július 6. napjával, közös megegyezéssel megszünteti.

5. A Képviselő-testület úgy dönt, hogy amennyiben Száhl Imre, az Nkft. munkatársa nem vállalja az Nkft. megbízott ügyvezetői teendőinek ellátását, úgy Barta Tiborné Gáll Ágnest, a Bácsalmási Önkormányzati Közszolgáltatási Közhasznú Nkft. megbízott ügyvezetőjét kéri fel a feladatellátásra. 

Határidő: 1., 2., 4. és 5. pontnál: 2010. július 6.

               3. pontnál: 2010. június 30. 

Felelős: Zalántai Endre polgármester

Operatív felelős: dr. Keresztury Monika jegyző (2. pontnál)

                           Baricz László, az Nkft. ügyvezetője (3. pontnál)

A határozatról értesül:

- kivonattal:
1. Zalántai Endre polgármester




2. dr. Keresztury Monika jegyző




3. Váczi Julianna gazdasági osztályvezető




4. Baricz László, az Nkft. ügyvezetője

277/2010. (VI. 29.) Bácsalmás v. öh.

Bácsalmás, Bajmok u. 1. szám alatti, 

2924 hrsz-ú ingatlan (volt TÜZÉP telep) 

értékesítése
Határozat
Bácsalmás Város Önkormányzatának Képviselő-testülete Kerényi Rékának és Kerényi Csabának a Bácsalmás, Bajmok u. 1. szám alatti, 2924 hrsz-ú ingatlan megvásárlására benyújtott pályázatát tartalmilag, formailag megfelelőnek ítéli meg, de az ajánlatukat nem fogadja el.

Határidő: azonnal

Felelős: Zalántai Endre polgármester

Operatív felelős: Városi Orsolya vagyongazdálkodási ügyintéző

A határozatról értesül: 

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna gazdasági osztályvezető

- levélben:
1. Kerényi Réka és Kerényi Csaba pályázók

A Képviselő-testület nem kéri jelenteni a határozatban foglaltak végrehajtásának megtörténtét.

278/2010. (VI. 29.) Bácsalmás v. öh.

Szervezetfejlesztési pályázat

zárójelentésével kapcsolatos problémák

(ÁROP-2007/1.A.2.) 
Határozat
Bácsalmás Város Önkormányzatának Képviselő-testülete felkéri Zalántai Endre polgármestert és dr. Keresztury Monika jegyzőt, hogy a végrehajtásért felelős ügyintéző kíséretében az ÁROP-2007/1.A.2. azonosítószámú, „A Polgármesteri Hivatalok Szervezetfejlesztése” elnevezésű pályázati projekt záró elszámolásához szükséges hiánypótlási dokumentumokról 2010. június 30-án személyesen egyeztessenek a közreműködő szervezettel.

Határidő: 2010. június 30.

Felelős: Zalántai Endre polgármester 

Operatív felelős: Kerényi Tamás beruházási ügyintéző

A határozatról értesül:

- kivonattal:
1. Zalántai Endre polgármester



2. dr. Keresztury Monika jegyző



3. Váczi Julianna gazdasági osztályvezető

